Jakab, Július, poslanec NR SR (2024-02-27):
Ďakujem za slovo. Tak ja nadviažem, nadviažem na predrečníka hlavne ohľadom otázky, že kde sa na to dajú zobrať peniaze. Mnoho z toho ste už vymenovali, keď sa našli peniaze na dvíhanie platov členov vlády alebo keď sa našlo, a opravím kolegu, nie 100 mil., ale 200 mil. na zriadenie nového ministerstva, tak toto predsa nemôže byť položka. A ešte keď som si čítal včera ako pán minister Taraba rozprával o U. S. Steele košickom, že však mohol by to aj štát odkúpiť a že na to peniaze sa predsa nájdu, to je v pohode, hej, tak to sú iné miliardy, páni, za kúpu U. S. Steelu v Košiciach, ale peniaze sa nájdu. Tak sa pýtam, že v akom stave rozvrátenom je ten štátny rozpočet teda, keď na platy je, nové ministerstvo za 200 mil., U. S. Steel za miliardy, peniaze sa nájdu, to nie je problém, to je pohodička. Tak tam vám hovorím, že tam sú tie peniaze 100 eur na matky, alebo teda 100 eur pre matky, ktorými sa im chceme odvďačiť za to, že nielen že priviedli na svet deti, ďalšiu generáciu, ktorá pozdvihne túto krajinu a sa o nich aj príkladne starajú, ale ešte chodia popritom aj do práce a častokrát zarábajú menej peňazí ako ich kolegyne, ktoré deti nemajú, alebo ako ich kolegovia. Pretože kvôli tým deťom prišli o roky praxe, o roky kariéry, ktorú venovali práve týmto deťom. A je to ušľachtilé a je to ušľachtilé aj pre tento národ. A tak ako sa hovorí v dôvodovej správe, sme na chvoste v Európskej únii oproti, pri ohodnocovaní žien, ktoré sú matkami, verzus tí, ktorí deti nemajú. Majú o 16,6 % v priemere nižší plat. A to chceme, to chceme napraviť. Ja sa budem venovať ešte aj príkladom z praxe, ktoré vám povedia, koľko tieto ženy trávia času doma, ako je to ohodnotené, koľko času trávia v práci, aké ťažké je pre nich sa zamestnať, koľko za to dostávajú peňazí a naozaj keď sa chcú zapojiť do toho pracovného života a popritom vychovať svoje deti, ako je to obrovsky náročné. Ale začnem od začiatku. V roku 2020, keď sme prišli do vlády, tak si pamätáte tú povestnú tlačovku pána Pellegriniho s pani Sakovou, ako hovorili, že tieto opatrenia covidové budú drahé, ale to ich už nemusí trápiť, lebo to musí trápiť nastávajúcu vládu. A tak to bolo. V kase bolo 1,5 mld. eur, čo stačilo na tri týždne fungovania Slovenska, a napriek tomu naša vláda dokázala z toho vykúzliť nemožné. A po vládnutí sme tú kasu odovzdali so šesťnásobne väčším objemom peňazí, ako keď sme v 2020 do vlády prichádzali. Na covid a energetickú krízu sme ľuďom doručili 17,9 mld. eur, na prorodinnú politiku ďalšie miliardy euru. A prorodinná politika nie sú len deti, matky, otcovia, ale sú to aj starí rodičia. Ja vám vymenujem niektoré z tých opatrení, ktoré sme priniesli počas vlády a čo spôsobilo rodinnú revolúciu, a to nie je len rodinná revolúcia z pohľadu marketingového názvu, ale naozaj to spôsobilo aj revolúciu merateľnú, o čom hovorí aj správa Rady pre rozpočtovú zodpovednosť, k tej sa tiež dostane miesto. Poďme teraz na tie opatrenia. Zaviedli sme otcom možnosť čerpať dva týždne po pôrode otcovskú dovolenku. Zrušili sme doplatky na lieky pre deti do 6 rokov, rovnako pre dôchodcov a ťažko zdravotne postihnutých. Zvýšili sme prídavky na dieťa z 25 na 60 eur. Zvýšili sme daňový bonus na dieťa z 23 eur na 140 eur. Toto vám rozoberiem, aby ste mali presnú predstavu. Daňový bonus plus prídavky na dieťa v roku 2013 dokopy 44,13 eur, v 2014 44,93 eur. Rovnako v roku 2015 nezmenené, v 2016 nezmenené, v 2017 nezmenené, stále 44,93 eur, pričom toto boli najsilnejšie roky ekonomické, ktoré Slovensko zažilo. Bolo to obdobie blahobytu, kedy ostatné krajiny mali prebytky a dokázali z toho šetriť. My sme ako krajina nedokázali šetriť počas vlád, ktoré bol, počas vlád SMER-u a HLAS-u, dokonca sme sa zadlžili, ale ani rodiny z toho nič nevideli. V 2018 45,24, v 2019 46,51 až do 2020 47,67 bol daňový bonus plus prídavky na dieťa. Čiže za osem rokov vlád SMER-u a HLAS-u plus 3,54 eur. V 2021 to narástlo na 65 eur, v 2022 na 100 eur a v 2023 dokopy na 200 eur. To je nárast počas týchto troch rokov o 320 %. Viac ako trojnásobne. Masívne sme pomohli, s tými 200 eurami na dieťa ešte chcem povedať, že sme urobili zo Slovenska európskeho rekordéra, keďže ani jedna krajina v Európe nemá vyššiu podporu na dieťa k priemernej mzde ako Slovensko. Masívne sme pomohli domácnostiam s cenami energií. Vychádzalo to priemerne 250 eur mesačne na jednu domácnosť, to je tritisíc eur ročne. Naše domácnosti nezažívali to, čo zažívali domácnosti napríklad v Česku a v okolitých krajinách, ktoré platili mnohonásobne viac za elektrinu a za plyn. Zvýšili sme rodičovský príspevok z 370 eur na 473 eur. Zaviedli sme príspevok pri narodení aj štvrtého dieťaťa 830 eur. 345,20 eur sme zvýšili mesačný rodičovský príspevok pre rodiča, ktorý nepoberá materské, to je plus 75 eur. Príspevok rodinám v hmotnej núdzi 330 eur, príspevok v roku 2022 a 2023 na každé nezaopatrené dieťa 100 eur. Zaviedli sme úplne nový tehotenský príspevok od štvrtého mesiaca tehotenstva do dňa pôrodu, v priemere tak rodina získa navyše cca 1 800 eur oproti tomu, čo dostávali dovtedy. A okrem iného sme zaviedli aj štipendiá pre deti vo výške tritisíc eur pre tisíc najlepších študentov a ešte ďalších 32 opatrení je tam. Ale zároveň, tak ako som hovoril, že sme sa starali o rodiny s deťmi, tak sme sa starali aj o dôchodcov. Trinásty dôchodok v 2020 308 mil. eur, 13. dôchodok v ´21 308 mil. eur, 14. dôchodok v ´22 198 mil. eur. Očkovací bonus v ´22 260 mil. eur, 13. dôchodok v ´22 308 mil. eur. Valorizácia dôchodkov v ´23 530 mil. eur, rodičovský dôchodok v ´23 273 mil. eur, 13. dôchodok v ´23 308 mil. eur. Toto je reálna pomoc. Učiteľom, zdravotníkom, štátnym zamestnancom sme historicky navýšili platy. Učiteľom o 27 %, zdravotníkom, štátnym zamestnancom o 21 %. Momentálne ste im povedali, že budú mať nulu. Historicky sme zvýšili platy aj lekárom, v porovnaní s priemernou mzdou zarábajúci lekár v nemocniciach zarába lepšie ako český kolega. Ceny energií, ani nemusím hovoriť. Tie sme zastropovali tak, že sa súčasná vláda o to ani nemusí starať až do roku 2027. A preto predvolebné sľuby, že budú mať ľudia nižšie ceny energií, nie je pravda. Majú také ceny energií, aké ich vybavil Matovič. Počas ťažkých kríz a enormnej podpory obyvateľstva sme hospodárili, po týchto číslach som vám hovoril, sme hospodárili s rozpočtom lepšie ako priemer krajín Európskej únie, aj ako priemer krajín eurozóny. Konkrétne o 0,7 % HDP ročne lepšie ako priemer týchto krajín. Len deväť krajín Európy bolo schopných splniť maastrichtské kritériá a my sme boli medzi nimi. A dokázali sme ešte medzi rokom ´21 a ´22 skonsolidovať verejné financie o 3 %. To, čo súčasný minister financií chcel urobiť o pol percenta gaťafalšom, čo mu nevyšiel, Európska komisia na to prišla a ide viac míňať a vôbec nešetriť, tak my sme v týchto ťažkých rokoch a pri týchto podporách dokázali šetriť 3 % ročne. Preto hovorím, že peniaze sú, sami hovoríte, aj teraz som čítal teda pána Tarabu, že na nákup U. S. Steelu košického predsa tie miliardy sú, to sa nájdu tie peniaze. Ja vás chcem poprosiť o podporu žien, ktoré pracujú, popritom vychovávajú ďalšiu generáciu ľudí na Slovensku, aby sme sa im odvďačili aspoň 100 eurami navyše ku platu. Myslím si, že si to zaslúžia, je to dobrá odmena a peniaze na to určite sú. Ďakujem veľmi pekne. (Potlesk.)